Roberts Zuika

**Roberts Zuika** ( — ) bija latviešu kordiriģents. Bijis 20. Dziesmu svētku virsdiriģents, 21.—23. Dziesmu svētku Goda virsdiriģents.

## Biogrāfija

### Jaunības gadi
Roberts Zuika dzimis 1913. gada 20. janvārī Lubejas pagasta "Ambātos". Dziesma un diriģēšana viņam bija mīļa jau agros mūža gados. Kusas pamatskolas izlaiduma aktā Roberts vadīja Ādolfa Ābeles dziesmu "Vienu pašu." 1936. gadā Roberts pabeidza Rīgas Skolotāju institūtu ar īpašu korvadoņa un vijoles skolotāja ieteikumu diplomā. Skolas nobeiguma koncertā diriģēja Jurjānu Andreja kantāti "Tēvijai" ar 300 balsu kuplo institūta kori. Pēc skolas ieguva skolotāja darbu Kocēnu (toreiz Kokmuižas) pagasta pamatskolā, Valmieras pievārtē un turpināja izglītību Valmieras mūzikas skolā. Šai laikā vadīja korus Liezerē, Kocēnos, Valmierā un Liepājā.

### Kara gadi
Robertu Zuiku iesauca Latviešu leģionā 1943. gada rudenī. Jau 1944. gadā Dundagā izveidoja vīru kori un paspēja dziedāt dievkalpojumos Dundagā, Popervālē un Valdemārpilī. Tad vienību pārcēla uz Poliju, Pozemsdorfā pie Tornas. Sekoja juceklīga atkāpšanās Pomerānijā, padošanās gūstā Šverīnē, tad Hāgenovā un pēdīgi lielajā gūstekņu nometnē Putlosā (Ziemeļvācijā), kur nometnes pastāvēšanas laikā sniegti 23 koncerti, kam bijusi neaizstājama loma gūstā saņemto karavīru morālā gara uzturēšanā. Gūsta laikam beidzoties, koris nolēma neizirt un turpināja darboties ar "Zuikas vīru kora" nosaukumu, pulcējoties Lībekā. Bēgļu nometņu laikā koris sarīkoja divus ļoti plašus koncertceļojumus pa latviešu nometnēm (19 un 14 koncertus), piedalījās dziesmu dienās Gēstahtā, Lībekā, Eslingenē.

### Gadi ārpus Latvijas
Bēgļu nometnēm tukšojoties, Zuikas vīru koris 1947. gada rudenī izceļoja uz Angliju. Kori no sairuma paglāba komponists Viktors Baštiks, kas tolaik dziedāja korī, jo Zuikam kā ģimenes cilvēkam uz Angliju izceļošana bija liegta un tikai vēlāk privāti izdevās atkal korim pievienoties. Anglijā Zuikas vīru koris bija viena no aktīvākajām vienībām, izpelnījās vairākas godalgas koru sacensībās, dziedāja BBC raidījumā, slavenajā Vigmora aulā Londonā, izpelnījās atzinību Velsas internacionālajā festivālā Langolenā, bija noturīgs balsts visās Anglijas latviešu sarīkotajās dziesmu dienās. Roberta, kā arī daudzu viņa koristu, ikdienas darbs bija metāllietuvēs Korbi, bet, neskatoties uz lielo slodzi, diriģents un viņa koris satikās mēģinājumos.

Tomēr pēc 11 gadu dzīves Anglijā, darba apstākļu samezglojuma dēļ, Zuika šķīrās no sava sirds lolojuma un 1961. gadā kopā ar savu ģimeni devās uz ASV, apmetoties uz dzīvi Kalamazū, Mičiganā. Drīz vien viņš uzņēmās Detroitas latviešu kora vadību, turp dodamies ik sestdienu 5 stundu līkloču braucienā ar satiksmes autobusu no Kalamazū. 1966. gadā uzņēmās Kalamazū latviešu vīru kora Grand Rapidu jauktā kora vadību. 1967. gadā Roberts Zuika noorganizēja Garezera Pirmo Dziesmu dienu, kas turpinās vēl joprojām. R. Zuika arī Garezerā noorganizēja diriģentu kursus ar komponista Jāņa Kalniņa piedalīšanos, kas atbalsojās arī Austrālijas latviešu kultūras dienu sarīkojumos un bija necerēti kupli jauniešu apmeklēti. Vērojot trimdas koru spēka samazināšanos, viņš nerimstoši rosināja koru sadarbību un tā radusies arī apvienotā vīru kora "Kalēja" (kurā piedalās dalībnieki no Kalamazū, Grand Rapidiem, Čikāgas un Milvokiem, ASV) sadraudzība ar Latvijas koru dzīves norisēm. Šķiet, Roberts Zuika nekad nav juties ērti, kamēr prātā nenāk jauna doma, pie kuras pieliekama roka. Un iedvesma parasti sākas ar viņa nu jau slaveno teicienu: "Tagad tā...". Kopš 1977. gada viņš bija oficiālais žurnāla Latvju Mūzika redaktors, veidotājs. Drīz pēc savas 85. gadskārtas Roberts Zuika sāka jaunas ieceres īstenošanu Latvijā: rosināt mūsu tautasdziesmu prasmi skolas bērnos, ko pats ar necerētu panākumu ieviesis Garezera vasaras vidusskolā. Tā ar Amerikas Latviešu Apvienības Kultūras fonda un Goppera fonda finansiālu atbalstu Latvijas skolām un svešatnes latviešu skoliņām izsūtīti vairāk nekā 25 tūkstoši paša sakārtota tautasdziesmu krājuma Lakstīgalas grāmatiņu.

Roberts Zuika bijis virsdiriģents dziesmu svētkos Toronto, Klīvlendā, Bostonā, Čikāgā, Eiropas Dziesmu svētkos Hannoverē un Londonā, 32. Kultūras dienās Austrālijā, XX Vispārējos dziesmu svētkos un goda virsdiriģents XXI, XXII un XXIII dziesmu svētkos Rīgā, Latvijā, kā arī daudzos citos novada dziesmu svētkos.
R. Zuika ar savu pašatdevi un sirsnību, savu nenogurstošo degsmi par latviešu dziesmu nav taupījis, bet devis nesavtīgi tālāk, īstenojot domu, ka "paliek tikai tas, ko tu atdod citiem". Viņš labprāt dalās savā pieredzē ar citiem koru vadoņiem, it sevišķi jaunajiem, jo tie nāk pēc mums.

## Apbalvojumi
Toreizējā Valsts prezidente Vaira Vīķe Freiberga 2003. gada 29. jūnijā pasniedza Robertam Zuikam IV šķiras Triju Zvaigžņu ordeni.

PBLA (Pasaules brīvo latviešu apvienība) 2004. gadā pasniedza Robertam Zuikam balvu par ilggadīgu, pašaizliedzīgu latviešu mūzikas lauka kopšanu un jaunās paaudzes iedvesmošanu.

## Atsauces

## Ārējās saites
* Foto (flickr.com)
* Tautasdziesmu krājuma Lakstīgala mobilā lietotne